دلگوش ,,,اے گیدی کسہ منی پٹ ءُ پولی کتاب سوداگر 5 ءِ کسھاں چے یکے ءُ منی گیدی کسھانی پٹ ءُ پولی کتاب سوداگر1 ءُ سوداگر 2ءُ سوداگر 3 شنگ بوتگ انت ءُ سوداگر 5 ءُ 4 نوکیں سال ءَ شنگ بنت, اے گیدی کسہ پہ بانکیں گوھار زاھدہ رئیسی راجی ءِ نام ءَ ندر انت
الی جما زامرانی
مبارک راستگو
ھست اَت ملکے ملک ءَ ھست اَت بادشاھے کہ آئی ءَ وتی بادگیرءِ کش ءَ یک بلاھیں دربارے جوان کتگ اَت ءُ آئی ءِ درباری وزیر ءُ کازی ءُ گزیر درست بیگاھانی وھد ءَ دربار ءَ آتک اَنت بادشاہ ءَ وتی وزیر ءَ گوشت کہ دربار ءَ دگہ لھتے ھنچیں درباری مردم بیار کہ آ مئے گپاں گوش بدار اَنت وھدیکہ ڈنی ملکانی بادشاہ ءُ وزیر کاینت آ مئے ھمراہ بہ بنت بلے مردم ھنچیں مردم بہ بنت کہ ھمک ھبراں سرپد بہ بنت زانتکار بہ بنت ءُ مئے ھمک گپ ءَ آ وتی سراں بہ سُرینت ءُ ھو ءَ ھو بہ کن اَنت ءُ مردم ءُ مھلوکانی گپانی بہ زنتاں سرپد بہ بنت بزاں مردم شناس ءُ مردم زانت بہ بنت,,
دربار ءِ درباری وزیر ءَ وتی سرینت گوشت ےءِ من ھنچیں مردم ءُ کواس کاراں کہ یک چہ یک ءَ گچین ءُ زانتکار ءُ مردم شناس ءُ کواِسءُ درباری بہ بنت کہ ھمک چیزاں سرپد بنت ءُ مئے ملک ءِ دربارءِ درباریانی درورءَ اے دگہ ملک ءِ بادشاہ بہ کن اَنت بادشاہ ءِ دل شادان بوت بادشاہ ءَ بیگاھانی وھد ءَ دربار ءِ نندگ ءِ شوک اَت ,,
دربار ءِ درباری وزیر ءَ وتی درستیں چاپلوش ءُ چالاکیں مردم دربار ءِ مردم شناسی ءُ مردم زانتی ءَ دربارءَ کار دات اَنت بلے وزیرءِ اے درستیں مردم مردم زانت ءُ کواس نہ اَت اَنت بس چالاک ءُ چاپلوس ءُ دربار ءِ درباری وزیر ءِ دوست ءُ ھمبل ءُ یار ءُ پجاروک اَنت وزیرءِ داشتگیں مردمانی تہءَ یک چاپلوسیں زانتکارے ھمراہ اَت آئی ءَ درباری وزیر ءَ گوشت ما ءُ شما یکے مردم شناسی ءَ بلد نہ اِنت مئے میتگ ءَ مباک نامیں مردمے ھست سکیں کواسے ایشی ءَ دربارءِ درباری مردمانی رمب ءَ بزور اگاں کدی بادشاہ ءَ چکاسے گپت گُڑا مبارک ءَ دیم ءَ کنیں مبارک سکیں راست ءُ تچکیں مردمے ءُ مئے میتگ ءَ آئی نام مبارک ء راستگو اِنت,وزیر رازء بوت ءُ مبارک رستگو اِش دربار ءِ درباری رمب ءَ ھوار کت مبارک کد ءِ بالادءَ ڈولداریں مردمے اَت آئی وتی ریش داشتگ اَت اَنت آئی ریش سک ڈولدار اَت اَنت درباریاں تہءَ آ گچین اَنت بادشاہ ءَ مبارک ءَ مبارک ءِ گپ سک وش بوت اَنت,
درباری وزیر ءَ درستیں درباریاں گوشتگ کہ بادشاہ گپ کنت شما سراں سُرینت ءُ ھو ھو بہ کن اِت ءُ بادشاہ کنداِیت شما بہ کند اِت بادشاہ ءَ جستے کت آئی پسو ءَ بہ دیئے اِت ڈنی بادشاہ کاینت شما درباری بس بادشاھاں وش آتک بہ کن اِت بادشاہ ءَ اگاں کسےءِ پجار ءُ تب ءِ بارو ءَ جست کت گُڑا مبارک راستگو دیم ءَ بہ کن اِت مبارک راستگو گریبں مردمے اَت آئی ءَ چہ وھد ءِ گرانی ءُ گریبیءَ بازیں چیزے ءَ سرپد بوتگ اَت مردمے ءَ گپے بہ کتیں آئی ءَ زانت کہ راستیں گپے یا دروگے دومی مبارک راستگو آئی نام ھمے ھاتر ءَ بندگ بوتگ اَت کہ آ دیم گوش ئے اَت, بلے اد ءَ دربار ءَ درباری وزیر ءَ گوشتگ اَت کہ ترا جستے کنگ بیت تو پسو ءَ بدئے تاں من ترا نہ چاران ءُ نہ گوشاں تو ھچ گپ ءِ پسوءَ مہ دئے بس گوش بدار!!!!
بیچارگیں مبارک گل ءَ بال بوت کہ چہ در نہ گیب ءَ آئیءَ بادشاہ ءِ دربار ءَ درباری کار رس اِت مبارک ءَ پاکیں ھاوند ءِ شگر گپت درباری وزیر ءَ درستیں درباریاں بادشاھی درباری گدءُ پاگ دات مبارک راستگو درباری گدءُ پچ پر کت اَنت دربار ءَ شُت,
بیگاہ ءِ وھد ءَ بادشاہ دربارءَ آتک درستیں درباری بادشاہءِ شرپ ءَ اوشتات ءُ پادآتک انت مبارک راستگو اولی بر اَت دربارءَ آتکگ اَت آئی ءَ جوانی ءَ دربار ءِ ھمک چیز پہ جوانی چاراِت اَنت درستیں مردمانی سر ءَ وتی دید ےءِ شانک دات اَنت ءُ چاران ےءِ کُت اَنت آئی ءَ زانت کہ اے درباری درست چاپلوس ءُ وزیر ءِ مردم اَنت ءُ وزیر باتن ءِ تہءَ مکارے ءُ زاھر ءَ جوان ءُ اسپیت پوشے وت ءَ زاھر کنگ ءَ اِنت مبارک راستگو زانت کہ کہ دربار ءِ درباری وزیر ءَ کسے نہ تب بہ کنت ءُ آئی گپاں مہ زوراِیت وتی باتنءِ مکاری ءَ روت آئی چہ کار ءَ در کنت یا بندیجاہ ءَ راہ ےءِ دنت یا چیپامور ےءِ کنت مبارک راستگو وزیر ءِ اولی بر ءِ گندگءَ ماراِت کہ اے یک ترسناک ءُ مکاریں مردمے پہ زر ءُ مال ءِ ھاترءَ اے ھرچی کت کنت مبارک راستگو چہ گریبی ءَ لاچار اَت آئی دربارءِ درباری کار من ات ءُ آ درباریانی رمب ءَ دربار آت,
بادشاہ ءَ درستیں نوک آتکگیں درباری وش آتک کت اَنت آئی درست یک ءُ یک دیدےءَ چار اِت اَنت مبارک ءِ ریش ءُ کد ءُ بالاد آئی سک دوست بوت اَنت آئی بازیں سوگاتے وزیر ءَ دات کہ تو جوانیں کد ءُ بالاد ءُ جوانیں زانتکار ءُ کواس ءُ مردم شناس آورتگ بادشاہ ءَ نوکیں درباریاں ھم سوگات دات مبارک راستگو وتی سوگات دست گپت اَنت آئی ءَ زانت کہ بادشاہ جوانیں بادشاھے بلے وزیر ءَ پہ چاپلوسی وتی دام ءِ چمگ ءَ کتگ ءُ آئی ءَ وتی وزیرءِ سر ءَ بیسہ اِنت,
مبارک ءِ راستگو ھمک بیگاہ ءَ دربار آتک دربار ءَ ھمک وڑیں مردم آتک وڑیں گپ بوت ھرچ مردمے دربار آتک یا درباریاں گپ کت درستاں بادشاہ ءِ دیم ءَ دروگ بست بٹاک جت مبارک ءَ اے دروگ ءُ بٹاک سک تورگءَ اَت اَنت بلے آئی چہ درباری وزیر ءَ ترس اِت آئی ءَ ھچ نہ
گوشت بلے آئی اوپار
روگ ءَ نہ اَت آئی ءَ نہ زانت آ چون بہ کنت ءُ وتی باتن ءَ تاھیر بہ دنت آئی دیم گوش ئے اَت بلے اد ءَ ترس ءَ آئی دیم گوشی چیرترینتگ اَت مبارک راستگو جبین ءُباتن چہ مردمانی دروگاں پریشان ءُ نہ تاھیر ءُ بے کرار اَت درباریاں یا وزیر ءُ کازی ءُ درباری چاپلوسیں گزیراں ھرچ دروگے بست بادشاہ ءَ باور کت مبارک راستگو ءَ زانت کہ اے گپ درست دروگ اَنت آئی ءَ پہ وتی گریبی ءُ دومی ترس ءَ ماھے کپےءَ اے مردمانی دروگ ءُ چاپلوسی برداشت ءُ اوپار کت اَنت بلے آئیءَ اوپار نہ شُت ءُ آئی اے ھم گوشت نہ کت کہ اے گپ دروگ اَنت گُڑا یک روچے یکے ءَ یک بلاھیں دروگے بادشاہ ءِ دیم ءَ درشان کت مبارک راستگو وتی سرءِ پاگ یک برے دست پر کت کہ درو ےءِ دیاں بلے پد ءَ دل ءَ گوشت بےءِ اے درباری پاگے ایشی ءِ دروگ دیگ وزیر منی پوست ءَ کش اِیت مبارک راستگو ءَ وتی ریش دست جت اَنت ءُ یک ٹالے چہ ریشاں گوتک اے ٹال ریش ءِ گوجگ ءَ آ سک درد بوت بلے آئی ھیال گوں درداں دلگوش بوت اَنت درباریاں بادشاہ ءِ دیم ءَ بست دروگ لیٹ دات ءُ روگ ءِ وھد ءَ بادشاہ ءَ درستاں سوگات دات,,
مبارک ھمک بیگاہ ءَ دربار ءَ آتک ھمک روچے دربار ءِ آتکگیں مردماں دروگے بست یا وزیر ءَ دروگے بست یا کازی ءُ درباری کسانیں گزیراں دروگے دروگے شانک دات مبارک راستگو ھچ گوشت نہ کت آئی وتی یک ریشی ٹالے گوتک آئی ءَ تاھیر رس اِت ھنچو ھنچو مبارک راستگو ءِ وش ءُ ڈولداریں ریش تنک بوان بوت اَنت بادشاہ ءَ یک روچے دیست کہ مبارک ءِ ڈولداریں ریش ءُ بروت تنک بوان اَنت بلے بادشاہ ءَ جست نہ کت
کمک وھد گوست آئی ریشاں چہ یک ٹالے بچ اِت بادشاہ ءَ درباریاں جست کت کہ مبارک ءِ ڈولداریں ریشاں چون بوتگ کہ درست شپتگ ءُ ھلاس اَنت ءُ یک ٹالے آئی دیمءَ پش کپتگ ,درباریاں یک دومی ءَ چار اِت گوشت اِش ما نہ زانیں بلے آ ھمے کہ دربارءَ کیت دربار ءَ درباری ءُ مردم گپ کن اَنت مبارک وتی ریش ےءِ ٹالے گوج اِیت ,آ مبارک ءِ نام ءَ گرگ ءُ آئی بارو ءَ گپءَ اَت اَبت مبارک آتک رس اِت بادشاہ ءَ گوشت تئی اُمر دراج اِنت ما ھنوں تئی نام ءَ گرگ ءَ بوتگیں تو آتک ءُ رس اِت ئے بیا بیا کہ ترا پاکیں پروردگار بیار اِیت تو ھما کہ دربار ءَ آتکگ ئے من ھمے گندگایاں کہ تئی بزیں ریشاں ھمک روچ تنک بوگ ءَ اَنت ءُ مرچی تئی دیم ءَ یک ٹالے ریش پر اِنت بیا راستیں گپ ءَ بہ جن وھدیکہ مار وتی ھونڈءِ دپ ءَ کیت راست بیت ؟
مبارکءَ وتی یکیں دست وتی ٹال ءِ ریش ءَ کت ءُ گوشت ےءِ بادشاہ سلامت راستی زمانگ نہ اِنت راستیں گپاان کس گوش نہ دار اِیت وھد ءُ باریگ دروگ بند ءُ چاپلوسانیگ اِنت مئے وڑیں مردماں وتی جاہ ءَ جاہ اِنت اگاں من راستیں گپ بہ کناں اے دربار ءَ کس وش نہ بیت یا من ءَ چہ دربارءِ درباریانی سرپءَ درکنگ باں یا بندیجاہ ءَ بند کنگ باں ,,
بادشاہ ھیران بوت پدءَ گوشت ےءِ مبار تو وتی راستینءَ بگوش کس ترا ھچ نہ کنت تو وتی گپاں بہ جن ,
مبارک ءَ دیم گوں بادشاہ کت گوشت ےءِ تو وھدیکہ منی ماں زمان بئے گُڑا گپ ایش اِنت کہ من ءَ دروگ وش نہ بیت اد ءَ دربار ءَ درست دروگ بند اَنت درست چاپلوسی کن اَنت من ایشانی دروگ وش نہ بوتگ اَنت تئی وزیر ءَ.پیسر ءَ مارا گوشتگ کہ شما بس بادشاہ ءِ دیم ھو ھو بہ کن اِت بس اگاں بادشاہ ءَ مردم شناسی ءُ مردم زانتی بارو ءَ جست کت گُڑا پسو بہ دے اِت شما ھم مارا جست نہ کتگ ءُ دربار ءِ درباریان ءُ تئی وزیر ءُ کازی ءُ گزیراں بستگ دروگ ءُ لیٹ داتگ من ءَ وش نہ بوتگ اَنت چہ گریبی ءُ ترس ءَ ھچ نہ گوشتگ ءُ بزاں منی دست نہ رس اِتگ گڑا یک روچے من وتی پاگ سرےءِ گپتگ کہ بُنءَ دروےءِ دیاں بلے رندءَ ھیال کتگ کہ اے پاگ بادشاہ ءِ درباری پاگے مبارک تئی درباری کار روت من گپتگ وتی ریشاں یک ٹالے منی دست ءَ آتکگ من گوتکگ من کمک درد بوتگاں بلے من ءَ تاھیر رس اِتگ رند ءَ دربار ءَ ھرچ کس ءَ دروگے بستگ من وتی ریشاں ٹالے گوتکگ!!!!!!
بادشاہ ءَ گوشت ھبردار اگاں اے یکیں ریش ءِ ٹال بہ گوج ئے اے ریش ٹال مہ گوج اگاں تو گوتک تئی جاہ بندیجاہ اِنت چی روچ ءَ رند ھرچ کس ءَ دروگے بست تو زانت کہ دروگے تو بگوش اے گپ دروگے!!!,,,
من شمارا دربارءِ مردم زانتی ءِ ھاترءَ زرتگ تو وتی ڈولداریں ریش پہ مردمانی دروگاں گوتکگ ءُ ھلاس کتگ!!!
مبارک ءِ دل وش بوت آئی گوں بادشاہءَ گوشت بادشاہ سلامت مستریں دروگ بند تئی وزیرنءُ کازی ءُ گزیر اَنت دومی دروگ بند اے نشتگیں درباری اَنت اے درست دروگ بند ءُ چاپلوس اَنت,,
بادشاہ ءَ مبارک ءِ گپ وش بوت اَنت گوشت تو مدام وتی راستیں گپاں بہ جن چے روچ ءَ رند ھرچ کسءَ دروگ بست آئی ھیر نہ اَنت ,,
وزیر ءُ کازی ءُ گزیر ءُ درباریاں چہ مبارک راستگو ءَ ترس اِت دربارءَ کسی دروگ اِش نہ بست کہ مبارک راستگو وتی راستینءَ کنت,,,
یک روچے بادشاہ ءَ وتی وزیر ءُ کازی ءُ گزیر ءُدرباری ءُ مبارک راستگو زرت اَنت شکار ءَ شُت اَنت آیاں جنگل ءُ گیابان ءَ شکار کت گرم ءَ جاھے داشت اِش پچ و
رءَ لگ اِت اَنت ءُ گرم اش سسرت کت ءُ بیگاہ واتری ءَ بادشاہ ءَ وزیر ءُ کازی ءُ مبارک راستگو ھمراہ کت اَنت کمک راہ آتک اَنت آیاں دیست میتگے زاھر انت ءُ میتگ ءِ کش ءِ کَشگ ءَ لھتیں کسانیں جنک کُنر چنگ ءَ اَنت بادشاہ ءَ یک جنکے سک دوست بوت بادشاہ گوشت شما یکے اے جنک ءَ جست بہ کن اِت آ کئی جنک اِنت انشپی ما ءُ شما ھمے جنک ءِ پت ءِ مھمان بئیں درباری وزیر ءَ جنک جست کت بلے جنک ءَ پسو نہ دات ءُ آئی دزگوھاراں پسو دات کہ پلانی چک اِنت بادشاہ گوں ھمراھاں میتگ ءَ آتک اَنت آیاں جنک ءِ پت ءِ لوگ جست کت یکے چہ میتگ ءِ مردماں آیانی دیم ءَ درآتک گوشت ےءِ شما منی مھمان اِت کہ شمارا من دیستگ ءُ دومی منی لوگ اول سرءَ اِنت شما من ءَ سرگوازین مہ کن اِت بادشاہ ءَ اے واجہ مڑا ءُ منگھ دیست سک باز وش بوت کہ تنیگہ دود ءُ ربیدگ زندگ اَنت آ درست واجکار ءِ مھمان بوت اَنت شپ ءَ بادشاہ جنک پت لوٹائینت ءُ وتی گواجار ےءِ دات آیاں بادشاہ زامات کت ءُ ھما شپ ءَ آئی جنک سانگ کت ءُ اے دگہ روچ بادشاہ ءَ وتی لوگ بانک بادگیر ءَ آورت,
بادشاہ ءِ دربار ءَ دروگ کس ءَ بست نہ کت کہ دروگاں مبارک راستگو راست کنت ءُ زانت!!!!!
وھد روان اَت یک روچے بادشاہ ءِ لوگ بانک ءِ میتگ ءِ ھما جنکاں کہ گوں آئی ءَ کنر چنگ ءُ چنڈگ ءَ یکجاہ ھمراہ بوتگ اَت اَنت آئی دزگوھاراں لھتیں کنر گون اَت ءُ بادگیر ءِ دپ ءَ نشت اَنت کہ کنر بھائی کنر اَنت بھائی, بادشاہ ءِ لوک بانک ءَ دیست آ آتک وتی دزگوھاراں جست کنگ ءَ لگ اِت کہ شمارا چی گون اِنت اے چی اَنت آئی دزگوھاراں آ یک برے چار
اِت پد ءَ گوشت اِش کہ اے کنر اَنت بادشاہ ءِ لوگ بانک ءَ گوشت کنر چی اَنت چونیں جرے مبارک راستگو ھمے ساھت ءَ ھمد ءَ ھمے کنرانی بھا زورگ ءَ آتکگ اَت آئی گپت وتی ریش ٹال کہ گوجانی کہ بادشاہ ءَ چہ بادگیر ءِ گواتگر دیست آئی لوگ بانک بادگیر دپ ءَ زاھر انت ءُ مبارک راستگو وتی ریش ٹال دست ءَ اِنت بادشاہ ءَ مبارک راستگو توار کت کہ وتی ریش ٹال ءَ نہ گوج ئے اگاں تو وتی ریش ٹال گوتک تئی ھیر نہ اَنت بادشاہ بادگیر ءِ دپ ءَ آتک مبارک راستگو ءَ گوشت ےءِ ھیر اِنت کہ تو وتی ریش ٹال ءَنگوجگ ءَ اِت مبارک راستگو گوشت ھیر نہ اِنت تئی لوگ بانک ھنچیں گپے کنگ ءَ اِنت کہ من آئی دروگ بند کت نہ کناں منی دست گوں وتی یکیں ریش ٹال ءَ رس اِیت من ھمیشی ءَ گوجاں ایشی ءَ تو گُوجگ ءَ نیل اِت گُڑا گپ ایش اِنت تئی لوگ بانک اے کنراں نہ زانت ءُ اے وتی دزگوھاراں جست کنگ ءَ اِنت کہ سے چی اَنت آ گوش اَنت کنر اَنت گوش اِیت کنر چونیں جرے پمے ھاتر ءَ من وتی یکیں ٹال ریش ءَ گوجاں بادشاہ ءَ گوشت تو وتی ریشءَ مہ گوج آئی ءَ وتی لوگ بانک جست کت اے چی اَنت لوگ بانگ ءَ گوشت من ایشاں نہ زاناں پمے ھاتر ءَ من جست کنگایاں بادشاہ ءَ بچکنداِت گوشت ئے زال تو ھمے کنرانی بنءَ رستگ ءُ مزن بوتگ ئے من ترا ھمے کنرانی بنءَ کنر چنڈگ ءَ دیستگ مرچی تو گوش ئے من کنراں نہ زاناں باندات تو گوش ئے من ترا نہ زاناں بادشاہ ءَ وتی لوگ بانک ءِ سون داتگ اَنت سرجمیں ملک ءَ ھال جکس اِت کہ بادشاہ ءَ پہ دروگءَ کُنت اِنت آئی دربار ءَ مردم شناس ءُ مردم زانتے ھست اِنت کہ نام ےءِ مبارک راستگو اِنت, اے ھال ءَ رند ملک ءِ تہءَ کس ءَ دروگ نہ بست ,,,,
🍁ندکار,, اَلی جُمّا زامرانی 🍁
🍁شوھازکار,, رائدجلب تگرانی 🍁